PMIndiaData/PMIndiaSum huggingface dataset:
प्रधानमंत्री ने संसद सदस्‍यों के लिए बहुमंजिले फ्लैटों का उद्घाटन किया

17वीं लोकसभा ने पहले ही अनेक ऐतिहासिक निर्णय लिये हैं प्रधानमंत्री श्री नरेन्‍द्र मोदी ने आज वीडियो कांफ्रेंसिंग के माध्‍यम से संसद सदस्‍यों के लिए बहुमंजिले फ्लैटों का उद्घाटन किया। ये फ्लैट नई दिल्‍ली में डॉ. बी. डी. मार्ग पर बनाए गए हैं। 80 साल से भी अधिक पुराने आठ बंगलों को फिर से विकसित करके 76 फ्लैट बनाए गए हैं। इस अवसर पर प्रधानमंत्री ने कहा कि संसद सदस्‍यों के लिए बहुमंजिले फ्लैटों में हरित भवन मानकों को शामिल किया गया है। उन्‍होंने आशा व्‍यक्‍त की कि ये फ्लैट सभी निवासियों और संसद सदस्‍यों को सुरक्षित रखेंगे। उन्‍होंने कहा कि सांसदों के लिए आवासीय समस्‍या काफी पुरानी थी, लेकिन अब यह सुलझा ली गई है। उन्‍होंने कहा कि दशकों पुरानी समस्‍याएं टालने से खत्‍म नहीं होतीं, बल्कि समाधान निकालने से खत्‍म होती हैं। उन्‍होंने दिल्‍ली में ऐसी अनेक परियोजनाओं का हवाला दिया, जो वर्षों से अधूरी थीं और इस सरकार ने उन्‍हें निश्चित समय से पहले पूरा किया। उन्‍होंने बताया कि पूर्व प्रधानमंत्री अटल बिहारी वाजपेयी के कार्यकाल में अंबेडकर राष्‍ट्रीय स्‍मारक पर विचार-विमर्श प्रारंभ हुआ था और 23 वर्षों की लंबी प्रतीक्षा के बाद इस सरकार ने स्‍मारक बनवाया। उन्‍होंने कहा कि केन्‍द्रीय सूचना आयोग का नया भवन, इंडिया गेट के निकट युद्ध स्‍मारक और राष्‍ट्रीय पुलिस स्‍मारक का निर्माण इस सरकार ने किया, जो काफी समय से लंबित था। प्रधानमंत्री ने कहा कि संसद की उपयोगिता और उसकी प्रक्रिया का सभी संसद सदस्‍यों ने ध्‍यान रखा है। उन्‍होंने कामकाज और ठोस प्रक्रिया से सदन चलाने के लिए लोकसभा अध्‍यक्ष के नेतृत्‍व की सराहना की। उन्‍होंने प्रसन्‍नता व्‍यक्‍त की कि महामारी के दौरान भी संसद की कार्यवाही नये नियमों और अनेक एहतियाती उपायों के साथ जारी रही। उन्‍होंने कहा कि मानसून सत्र में कार्यवाही सुचारू रूप से सुनिश्चित करने के लिए दोनों सदनों ने सप्‍ताह के अंत में भी काम किया। उन्‍होंने कहा कि युवाओं के लिए 16-18 वर्ष की आयु काफी महत्‍वपूर्ण होती है। उन्‍होंने कहा कि 2019 के चुनाव के साथ हमने 16वीं लोकसभा का कार्यकाल पूरा किया है और यह अवधि देश की प्रगति और विकास के लिए ऐतिहासिक दृष्टि से महत्‍वपूर्ण रही है। उन्‍होंने कहा कि 17वीं लोकसभा का कार्यकाल 2019 में प्रारंभ हुआ और इस अवधि में लोकसभा ने अनेक ऐतिहासिक निर्णय लिये हैं। उन्‍होंने विश्‍वास व्‍यक्‍त किया कि अगली (18वीं) लोकसभा भी नए दशक में देश को आगे ले जाने में महत्‍वपूर्ण भूमिका निभाएगी।
प्रधानमंत्री 6 मार्च को केन्‍द्रीय सूचना आयोग के नए भवन का उद्घाटन करेंगे

प्रधानमंत्री नरेन्द्र मोदी कल दिल्ली के मुनिरका में केन्द्रीय सूचना आयोग-सीआईसी के नए भवन का उद्घाटन करेंगे। इस नए भवन से आयोग अपना कामकाज एक स्थान से संचालित कर सकेगा। इससे पहले आयोग का कामकाज किराए के दो भवनो से संचालित होता रहा है। सीआईसी का नया भवन हरित प्रौद्योगिकी से राष्‍ट्रीय भवन निर्माण निगम द्वारा बनाया गया है । पांच मंजिला इस भवन में केन्द्रीय सूचना आयोग के सभी सुनवाई कक्ष अत्‍याधुनिक आईटी और वीडियो कॉन्फ्रेंसिंग प्रणाली से लैस हैं। सीआईसी सूचना अधिनियम 2005 द्वारा स्थापित शीर्ष अपीलीय निकाय है।
प्रधानमंत्री ने अपना फिटनेस वीडियो साझा किया

प्रधानमंत्री श्री नरेन्द्र मोदी ने विराट कोहली द्वारा दी गई फिटनेस चुनौती को स्वीकार करते हुए अपना फिटनेस वीडियो साझा किया है। प्रधानमंत्री श्री मोदी ने कहा, ‘यह मेरे प्रात:कालीन अभ्यासों में से कुछ पल हैं। योग के साथ साथ मैं पंचतंत्र अथवा प्रकृति के पांच तत्वों पृथ्वी, जल, अग्नि, वायु एवं आकाश से प्रेरित मार्ग पर भ्रमण करता हूं। यह बेहद स्फूर्तिदायक और ऊर्जावान है। मैं श्वास व्यायाम का अभ्यास भी करता हूं #HumFitToIndiaFit। मैं प्रत्येक भारतीय से हर दिन का कुछ हिस्सा फिटनेस के लिए समर्पित करने की अपील करता हूं। जिस भी व्यायाम में आप को सुविधा हो, उसका अभ्यास करें। आप अपने जीवन में सकारात्मक बदलाव देखेंगे। #FitnessChallenge#HumFitToIndiaFit फिटनेस चुनौती को आगे बढ़ाते हुए प्रधानमंत्री श्री मोदी ने कर्नाटक के मुख्यमंत्री श्री एच.डी. कुमारस्वामी, टेबल टेनिस खिलाड़ी सुश्री मनिका बत्रा और सभी आईपीएस अधिकारियों विशेष रूप से चालीस वर्ष से अधिक आयु वर्ग को नामांकित किया। प्रधानमंत्री श्री मोदी ने कहा कि ‘मैं निम्नलिखित को फिटनेस चुनौती के लिए नामांकित करते हुए खुश हूं: कर्नाटक के मुख्यमंत्री श्री एच.डी. कुमारस्वामी भारतीय गौरव और वर्ष 2018 राष्ट्रमंडल खेलों में सर्वाधिक पदक जीतने वाली मनिका बत्रा। आईपीएस वर्ग के सभी बहादुर अधिकारीगण विशेष रूप से चालीस वर्ष से अधिक आयु के अधिकारी’
मुंबई में नौसेना बंदरगाह में रक्षा विभाग की 73 वर्ग किलोमीटर जमीन बृहणमुंबई इलेक्ट्रिक सप्लाई एंड ट्रांसपोर्ट को लीज पर दी गई

प्रधानमंत्री श्री नरेन्द्र मोदी की अध्यक्षता में हुई केंद्रीय मंत्रिमंडल की बैठक में मुंबई में नौसेना बंदरगाह में रक्षा विभाग की 73 वर्ग किलोमीटर जमीन बृहणमुंबई इलेक्ट्रिक सप्लाई एंड ट्रांसपोर्ट (बीईएसटी- बेस्ट) को लीज पर देने के फैसले की जानकारी दी गई। बीईएसटी को यह जमीन प्रति वर्ष 1 रुपया के किराये पर दिया गया है। बीईएसटी को दी गई जमीन की लीज अवधि एक साल के लिए होगी। आगे दो बार इसे 30-30 साल के लिए लीज पर दिया जाएगा। इससे यहां चौथे ट्रांसफार्मर को स्थापित करने का मौका मिलेगा। साथ ही यहां भूमिगत जल भंडारण टैंक भी बन सकेगा। नौसेना बंदरगाह पर पंप हाउस का भी निर्माण किया जाएगा ताकि निर्माणाधीन ड्राई डॉकयार्ड को पानी की आपूर्ति की जा सके। ट्रांसफार्मर बेस्ट लगाएगी। इस पर उसी का खर्च होगा और इससे भारतीय नौसेना पर कोई वित्तीय प्रभाव नहीं पड़ेगा। पृष्ठभूमि इस समय निर्माणाधीन ड्राई डॉक (सूखा बंदरगाह) के लिए बिजली की आपूर्ति अपर्याप्त है। इससे वहां एक अतिरिक्त ट्रांसफार्मर लगाने और पंप हाउस समेत भूमिगत जल भंडारण टैंक का निर्माण जरूरी है। इससे डॉकयार्ड भवन में अग्नि सुरक्षा सुनिश्चित होगी। बेस्ट को 73 वर्ग मीटर जमीन लीज पर देने से वह यहां ट्रांसफार्मर स्थापित कर सकेगी और पंप हाउस समेत भूमिगत जल भंडारण टैंक का निर्माण कर सकेगी। जमीन की मिल्कियत नौसेना के पास ही रहेगी। नौसेना के बंदरगाह को बिजली बेस्ट ही मुहैया कराती है। इस वक्त यहां मुख्य रिसीविंग सब-स्टेशन पर तीन ट्रांसफार्मर हैं। इसका रखरखाव भी बेस्ट ही करती है। बंदरगाह में इससे बिजली दी जाती है।
प्रधानमंत्री कल हिमाचल प्रदेश की यात्रा पर जाएंगे

प्रधानमंत्री नरेन्‍द्र मोदी 27 दिसंबर, 2018 को हिमाचल प्रदेश की यात्रा पर जाएंगे। वह राज्‍य सरकार के एक वर्ष पूरे होने के अवसर पर आयोजित समारोहों में शामिल होंगे। प्रधानमंत्री सरकार की उपलब्धियों को उजागर करने वाला एक दस्‍तावेज जारी करेंगे। प्रधानमंत्री कांगड़ा जिले में धर्मशाला में एक सार्वजनिक सभा को संबोधित करेंगे। इस अवसर पर वह विभिन्‍न सरकारी योजनाओं के लाभान्वितों के साथ बातचीत करेंगे।
मंत्रिमंडल ने पारंपरिक औषधि एवं होम्‍योपैथी के क्षेत्र में सहयोग पर भारत और क्‍यूबा के बीच एमओयू को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने पारंपरिक औषधिक व्‍यवस्‍था एवं होम्‍योपैथी के क्षेत्र में सहयोग पर भारत और क्‍यूबा के बीच समझौता ज्ञापन (एमओयू) के लिए अपनी पूर्वव्‍यापी मंजूरी दी है। इस समझौता ज्ञापन पर 22.06.2018 को हस्‍ताक्षर किए गए थे। प्रभाव: यह एमओयू दोनों देशों में पारंपरिक औषधि व्‍यवस्‍था एवं होम्‍योपैथी के क्षेत्र में द्विपक्षीय सहयोग को बेहतर करेगा। दोनों देशों की साझा सांस्‍कृतिक विरासत के मद्देनजर यह एमओयू काफी महत्‍वपूर्ण है। पृष्‍ठभूमि: भारत में पारंपरिक औषधि व्‍यवस्‍था आयुर्वेद, योगएवं प्राकृतिक चिकित्‍सा, यूनानी, सिद्ध एवं होम्‍योपैथी के तहत काफी संगठितएवंसंहिताबद्ध है। वैश्विक स्‍वास्‍थ्‍य परिदृश्‍य में इन चिकित्‍सा व्‍यवस्‍था में आपार संभावनाएं मौजूद हैं। आयुष मंत्रालय ने पारंपरिक औषधि के क्षेत्र में सहयोग के लिए 10 देशों के साथ एमओयू के जरिये इन पारंपरिक चिकित्‍सा प्रणालियों को बढ़ावा देने और वैश्विक बनाने की पहल की है। समझौता ज्ञापन से दोनों पक्षों के बीच नियामक पहलुओं की समझदारी बढ़ेगी और भारत के चिकित्‍सा उत्‍पादों का निर्यात इंडोनेशिया में बढ़ाने में मदद मिलेगी और अंतर्राष्‍ट्रीय मंच पर तालमेल बेहतर होगा।
विश्‍व के नेताओं ने विधानसभा चुनाव परिणामों पर प्रधानमंत्री को बधाई दी

विश्‍व के नेताओं ने हाल में आयोजित विधानसभा चुनावों में जीत पर प्रधानमंत्री श्री नरेंद्र मोदी को बधाई दी है। अबूधाबी के क्राउन प्रिंस महामहीम शेख मोहम्‍मद बिन जा़यद अल नाह्यान, कतर के अमीर महामहीम शेख तमीम बिन हमाद अल थानी और फ्रांस के राष्‍ट्रपति महामहीम फ्रेंककुआ ओलांद ने प्रधानमंत्री श्री नरेंद्र मोदी से बात की और अपनी ओर से बधाइयां दीं।
महिलाओं के नेतृत्व वाला विकास शुरू से ही हमारी सर्वोच्च प्राथमिकता रही है: प्रधानमन्त्री

प्रधानमंत्री श्री नरेन्द्र मोदी ने कहा है कि पिछले 8 वर्षों में सरकार ने महिला सशक्तिकरण में कोई कसर नहीं छोड़ी है। श्री मोदी ने यह भी कहा कि महिलाओं के नेतृत्व वाले विकास के कारण हमारी करोड़ों माताओं, बहनों और बेटियों का जीवन आसान हो गया है और वे देश की प्रगति में बहुत योगदान दे रही हैं। प्रधानमंत्री ने ट्वीट किया ; "बीते 8 वर्षों में नारी शक्ति के सशक्तिकरण में सरकार ने कोई कोर–कसर नहीं छोड़ी है। महिलाओं के नेतृत्व में विकास को शुरू से ही प्राथमिकता दी गई है। इसी का परिणाम है कि हमारी करोड़ों माताओं, बहनों और बेटियों का जीवन आसान हुआ है और वे देश के उत्थान में बढ़–चढ़कर योगदान दे रही हैं।"
कैबिनेट ने ब्रिक्‍स कृषि शोध प्‍लेटफॉर्म की स्‍थापना के लिए भारत और ब्रिक्‍स के अन्‍य सदस्‍य देशों के बीच एमओयू को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने ब्रिक्‍स कृषि शोध प्‍लेटफॉर्म (ब्रिक्‍स-एआरपी) की स्‍थापना के लिए भारत और ब्रिक्‍स के अन्‍य सदस्‍य देशों के बीच हस्‍ताक्षरित सहमति पत्र (एमओयू) को अपनी पूर्वव्‍यापी मंजूरी दे दी है। पृष्‍ठभूमि: रूस के ऊफा में 9 जुलाई, 2015 को आयोजित सातवें ब्रिक्‍स शिखर सम्‍मेलन के दौरान भारत के माननीय प्रधानमंत्री श्री नरेन्‍द्र मोदी ने ब्रिक्‍स कृषि अनुसंधान केन्‍द्र की स्‍थापना का प्रस्‍ताव रखा जो पूरे विश्‍व को एक उपहार होगा। यह केन्‍द्र ब्रिक्‍स के सदस्‍य देशों में खाद्य सुरक्षा उपलब्‍ध कराने के लिए कृषि क्षेत्र में नीतिगत सहयोग के जरिए सतत कृषि विकास एवं गरीबी उन्‍मूलन को बढ़ावा देगा। ब्रिक्‍स देशों में छोटे किसानों द्वारा की जाने वाली खेती के लिए प्रौद्योगिकियों सहित कृषि अनुसंधान नीति, विज्ञान एवं प्रौद्योगिकी, नवाचार एवं क्षमता निर्माण के क्षेत्र में ब्रिक्‍स देशों के बीच सहयोग को और अधिक बढ़ाने के लिए भारत के गोवा में 16 अक्‍टूबर, 2016 को आयोजित आठवें ब्रिक्‍स शिखर सम्‍मेलन में ब्रिक्‍स देशों के मंत्रियों द्वारा कृषि अनुसंधान प्‍लेटफॉर्म की स्‍थापना के लिए एक समझौता ज्ञापन (एमओयू) पर हस्‍ताक्षर किये गये थे। विश्‍व में भूखमरी, गरीबी एवं विषमता, विशेष रूप से किसानों और गैर किसानों की आय में विषमता से जुड़े मसलों को सुलझाने और कृषि व्‍यापार, जैव सुरक्षा एवं जलवायु अनुकूल कृषि को बढ़ावा देने के लिए वैज्ञानिक कृषि आधारित सतत विकास हेतु प्राकृतिक वैश्विक प्‍लेटफॉर्म के रूप में ब्रिक्‍स – कृषि अनुसंधान प्‍लेटफॉर्म (एआरपी) की प्रस्‍तावना की गई है।
प्रधानमंत्री ने राष्ट्रपति को कार्यकाल का एक साल पूरा होने पर बधाई दी

प्रधानमंत्री श्री नरेन्द्र मोदी ने राष्ट्रपति श्री रामनाथ कोविंद को राष्ट्रपति के कार्यकाल का एक साल पूरा होने पर उन्हें बधाई दी है। प्रधानमंत्री ने अपने बधाई संदेश में कहा, ‘राष्ट्रपति रामनाथ कोविंद जी को उनके कार्यकाल का एक साल पूरा होने पर बधाई। उन्होंने अपनी बुद्धिमता और विनम्रता से सभी भारतीयों का दिल जीता है। उन्हें प्रमुख नीतिगत मुद्दों की गहरी समझ है। राष्ट्रपति जी युवाओं, किसानों और गरीबों को सशक्त करने के प्रति अत्यंत संवेदनशील हैं।’
प्रधानमंत्री ने श्री गोपीनाथ मुण्डे के निधन पर दु:ख व्यक्त किया

प्रधान मंत्री श्री नरेन्द्र मोदी ने आज सुबह सड़क दुर्घटना में केन्द्रीय ग्रामीण विकास मंत्री श्री गोपीनाथ मुण्डे के आकस्मिक निधन पर दुःख व्यक्त किया है। उनकी मृत्यु पर दुःख प्रकट करते हुए प्रधान मंत्री ने श्री मुण्डे को सच्चा जननेता बताया जिसने बहुत बुलंदी छुई और जनता की अथक सेवा की। प्रधान मंत्री का ट्विटर पर संदेश इस प्रकार हैः ”अपने मित्र और सहयोगी गोपीनाथ मुण्डे जी के निधन से मुझे बेहद दुःख और सदमा पहुंचा है। उनका निधन राष्ट्र और सरकार के लिए बड़ी क्षति है। गोपीनाथ मुण्डे जी सच्चे जननेता थे। समाज के पिछड़े तबके से आकर, वे महान बुलंदी तक गए और जनता की अथक सेवा की। ओजस्वी नेता को मेरी श्रद्धांजलि। उनके असामयिक निधन ने ऐसी रिक्ति पैदा कर दी है जिसे भरना मुश्किल होगा। श्री मुण्डे जी के परिवार के प्रति संवेदना। दुःख की इस घड़ी में हम उनके साथ हैं।”
प्रधानमंत्री ने तेलुगू अभिनेता चिरंजीवी को गोवा में आयोजित 53वें भारतीय अंतरराष्ट्रीय फिल्म महोत्सव में ‘इंडियन फिल्म पर्सनैलिटी ऑफ द ईयर’ का पुरस्कार दिए जाने पर बधाई दी

प्रधानमंत्री श्री नरेन्द्र मोदी ने तेलुगू अभिनेता चिरंजीवी को गोवा में आयोजित 53वें भारतीय अंतरराष्ट्रीय फिल्म महोत्सव में ‘इंडियन फिल्म पर्सनैलिटी ऑफ द ईयर’ का पुरस्कार दिए जाने पर बधाई दी है। केन्द्रीय सूचना और प्रसारण तथा युवा कार्यक्रम एवं खेल मंत्री श्री अनुराग ठाकुर के ट्वीट का जवाब में प्रधानमंत्री ने ट्वीट किया: “चिरंजीवी गारू शानदार हैं। उनके शानदार काम, विविध भूमिकाओं और निराले स्वभाव ने उन्हें पीढ़ियों से फिल्म प्रेमियों का चहेता बनाया है। @IFFIGoa में ‘इंडियन फिल्म पर्सनैलिटी ऑफ द ईयर’ का पुरस्कार दिए जाने पर उन्हें बधाई। @KChiruTweets"
प्रधानमंत्री ने वी एस नायपॉल के निधन पर शोक जताया

प्रधानमंत्री श्री नरेन्द्र मोदी ने वी एस नायपॉल के निधन पर शोक जताया है। प्रधानमंत्री ने कहा, ‘ सर वी एस नायपॉल अपने व्यापक कार्यों के लिए याद रखे जांएगे, जिनमें इतिहास, संस्कृति, औपनिवेशवाद, राजनीति एवं और भी बहुत कुछ शामिल हैं। उनका निधन साहित्य की दुनिया के लिए एक बड़ी क्षति है। दुख के इन क्षणों में उनके परिवार एवं शुभ चिंतकों के प्रति संवेदना प्रकट करता हूं।’
अन्या पिछड़ा वर्ग के छात्रों के आरक्षण के कार्यान्वयन के लिए एनआईएफटी के मौजूदा परिसरों का उन्ऩयन – निधियों के उपयोग की समय सीमा बढा़ई गई

प्रधानमंत्री श्री नरेन्द्र मोदी की अध्यक्षता में संपन्न केन्द्रीय मंत्रिमंडल की बैठक में अन्य पिछड़ा वर्ग के छात्रों के आरक्षण के कार्यान्वयन के लिए एनआईएफटी के मौजूदा परिसरों के उन्ऩयन को मंजूरी दी गई। इसके संदर्भ में निधि के उपयोग के लिए समय सीमा को बढ़ाने की मंजूरी भी दी गई। निधियों में उपलब्ध बकाया धनराशि 90.13 करोड़ रुपये के उपयोग की समय सीमा को बढ़ाया गया। यह समय सीमा 31 मार्च, 2015 के दो वर्ष बाद यानी मार्च, 2017 तक बढ़ाई गई है। इस विस्तार से एनआईएफटी के मौजूदा परिसरों में अन्य पिछड़े वर्ग के छात्रों के आरक्षण को लागू करने संबंधी सुविधाओं को उन्नत करने में मदद मिलेगी। पृष्ठभूमि:- कपड़ा मंत्रालय ने 1986 में एक स्वायत्तशासी सोसायटी के रूप में एनआईएफटी का गठन किया था। इसका गठन सोसायटीज रजिस्ट्रेशन एक्ट, 1860 के तहत फैशन प्रौद्योगिकी में बेहतरीन शिक्षा प्रदान करने के लिए किया गया था। एनआईएफटी देशभर में फैले अपने 15 परिसरों के जरिए पूर्णकालिक डिग्री कार्यक्रम चलाता है। मौजूदा एनआईएफटी परिसरों के उन्ऩयन की योजना तथा अन्य पिछड़ा वर्ग छात्रों के आरक्षण को लागू करने के संबंध में अतिरिक्त‍ संरचनात्मक सुविधाओं को तैयार करने में मदद मिलेगी, जिनमें अतिरिक्त कक्षाएं, प्रयोगशालाएं, छात्रावास तथा मशीनरी और उपकरणों की खरीद शामिल हैं।
मंत्रिमंडल ने असम के कामरूप में नए एम्‍स की स्‍थापना को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने असम के कामरूप (उत्तरी गुवाहाटी राजस्‍व सर्किल) में नए एम्‍स की स्‍थापना को अपनी मंजूरी दी है। इस परियोजना की लागत 1,123 करोड़ रुपये है और इसे प्रधानमंत्री स्‍वास्‍थ्‍य सुरक्षा योजना (पीएमएसएसवाई) के तहत स्‍थापित किया जाएगा। नए एम्‍स की स्‍थापना शून्‍य तिथि (भारत सरकार से मंजूरी मिलने की तिथि) से 48 महीने के भीतर पूरी हो जाएगी जिसमें 15 महीने का निर्माणपूर्व चरण, 30 महीने का निर्माण चरण और 3 महीने का स्थिरीकरण/चालू होने का चरण शामिल है। विवरण: इस संस्‍थान में 750 बिस्‍तरों वाला एक अस्‍पताल, ट्रॉमा सेंटर की सुविधा, प्रति वर्ष 100 एमबीबीएस छात्रों के पढ़ने के लिए मेडिकल कॉलेज, प्रति वर्ष 60 बीएससी (नर्सिंग) के पढ़ने के लिए नर्सिंग कॉलेज, रिहायशी परिसर और नई दिल्‍ली के एम्‍स की तर्ज पर अन्‍य सुविधाएं/सेवाएं शामिल होंगी। इस अस्‍पताल में 16 ऑपरेशन थिएटर सहित 22 स्‍पेशिएलिटी/सुपर-स्‍पेशिएलिटी विभाग होंगे। उसमें पारंपरिक चिकित्‍सा प्रणाली से रोगियों के उपचार के लिए 30 बिस्‍तरों वाला एक आयुष विभाग भी होगा। प्रभाव: नए एम्‍स की स्‍थापना से उस क्षेत्र के लोगों को सुपर स्‍पेशिएलिटी स्‍वास्‍थ्‍य सुविधा मुहैया कराने का दोहरा उद्देश्‍य पूरा होगा। जबकि इससे उस क्षेत्र में बड़े पैमाने पर डॉक्‍टरों एवं अन्‍य स्‍वास्‍थ्‍य कर्मचारियों को जुटाने में मदद मिलेगी जो राष्‍ट्रीय स्‍वास्‍थ्‍य मिशन (एनएचएम) के तहत प्राथमिक एवं माध्‍यमिक स्‍तर के संस्‍थानों के लिए उपलब्‍ध हो सकते हैं। पृष्‍ठभूमि: इस योजना के तहत भुबनेश्‍वर, भोपाल, रायपुर, जोधपुर, ऋषिकेश और पटना में एम्‍स की स्‍थापना की गई है जबकि राय बरेली में एम्‍स का निर्माण कार्य प्रगति पर है। इसके अलावा 2015 में महाराष्‍ट्र के नागपुर, पश्चिम बंगाल के कल्‍याणी, और आंध्र प्रदेश के गुंटूर के मंगलागिरि के लिए तीन एम्‍स की मंजूरी दी गई थी। जबकि 2016 में भटिंडा और गोरखपुर के लिए दो एम्‍स की मंजूरी दी गई।
प्रधानमंत्री ने न्‍यूयॉर्क शहर में भूटान, श्रीलंका, स्‍वीडन और साइप्रस के नेताओं से मुलाकात की

प्रधानमंत्री श्री नरेन्द्र मोदी ने 25 सितंबर 2015 को न्यूयॉर्क शहर में भूटान के प्रधानमंत्री श्री शेरिंग तोबगे से मुलाकात की। श्री तोबगे ने संयुक्त राष्ट्र शिखर सम्मेलन में पोस्‍ट-2015 विकास एजेंडा अपनाने के लिए श्री मोदी के बयान को “दूरदर्शी” बताते हुए प्रधानमंत्री को बधाई दी। प्रधानमंत्री ने भूटान में पनबिजली परियोजनाओं में हो रही प्रगति की सराहना की। श्री तोबगे ने संयुक्त राष्ट्र सुरक्षा परिषद में भारत की स्थायी सदस्यता के लिए भूटान के समर्थन को दोहराया। प्रधानमंत्री ने श्रीलंका के राष्ट्रपति श्री मैत्रीपाला सिरिसेना से मुलाकात की। उन्‍होंने इस वर्ष श्रीलंका में सफलतापूर्वक आयोजित किए गए दो चुनावों के लिए श्रीलंका के राष्‍ट्रपति को बधाई देते हुए कहा कि यह आपके देश में लोकतंत्र की परंपराओं की गहरी जड़ों को दर्शाता है। मुलाकात के दौरान मेल-मिलाप प्रक्रिया और श्रीलंका में विभिन्न परियोजनाओं में भारतीय निवेश के बारे में भी विचार-विमर्श किया गया। प्रधानमंत्री स्वीडन के प्रधानमंत्री श्री स्टीफन लोफवेन से भी मुलाकात की। राष्ट्रपति श्री प्रणब मुखर्जी की अभी हाल में हुई स्‍वीडन की महत्‍वपूर्ण और उपयोगी यात्रा के बारे में संतोष व्यक्त किया गया। भारत ने स्‍वीडन को मेक इन इंडिया सहित विभिन्न पहलों में भाग लेने के लिए आमंत्रित किया। प्रधानमंत्री ने साइप्रस के राष्ट्रपति श्री निकोस एनस्‍टेसिएडेस से मुलाकात की। प्रधानमंत्री ने साइप्रस के साथ लंबे समय से चल रहे मैत्रीपूर्ण संबंधों का उल्लेख करते हुए कहा कि यद्यपि दोनों देश प्राकृतिक रूप से एक-दूसरे से दूर हैं लेकिन वे भावनात्‍मक रूप से एक-दूसरे के बहुत नजदीक हैं। साइप्रस के राष्ट्रपति ने भारत को साइप्रस का एक सबसे मजबूत दोस्त बताया।
प्रधानमंत्री ने जो बाइडेन के कोविड-19 से शीघ्र स्वस्थ होने की कामना की

प्रधानमंत्री श्री नरेन्‍द्र मोदी ने अमेरिका के राष्ट्रपति श्री जो बाइडेन के कोविड-19 से शीघ्र स्वस्थ होने की कामना की है। प्रधानमंत्री ने ट्वीट किया: “राष्ट्रपति जो बाइडेन को मेरी शुभकामनाएं कि वे कोविड-19 से शीघ्र स्वस्थ हों। उनकी अच्छी सेहत के लिए प्रार्थना।”
प्रधानमंत्री ने स्वीडन के राष्ट्रीय दिवस पर वहां के लोगों के शुभकामनाएं दीं

प्रधानमंत्री श्री नरेन्द्र मोदी ने स्वीडन के राष्ट्रीय दिवस पर वहां के लोगों को शुभकामनाएं दी हैं। इस अवसर पर एक संदेश में श्री मोदी ने कहा कि “स्वीडन के राष्ट्रीय दिवस के अवसर पर मैं वहां के लोगों को हार्दिक शुभकामनाएं देता हूं। स्वीडन साझा वैचारिक मूल्यों की दृष्टि से भारत का महत्वपूर्ण मित्र है। भारत-स्वीडन संबंधों में अनेक संभावनाएं हैं। राष्ट्रपति जी की हाल की स्वीडन यात्रा से हमारे संबंध और मजबूत होंगे।”
ओंटारियों और कनाडा के प्रिंस एडवर्ड द्वीप प्रांत के प्रधानमंत्रियों ने प्रधानमंत्री से मुलाकात की

प्रधानमंत्री श्री नरेन्द्र मोदी ने 3 फरवरी, 2016 को ओंटारियों की प्रधानमंत्री सुश्री कैथलीन वाइन के नेतृत्व में आये प्रतिनिधिमंडल और कनाडा के प्रिंस एडवर्ड द्वीप के प्रधानमंत्री श्री एच वाडे मेकलोक्‍लान का स्वागत किया। ओंटारियों और प्रिंस एडवर्ड द्वीप के प्रधान‍मंत्रियों ने भारत सरकार द्वारा निर्माण, कौशल, बुनियादी ढांचा विकास, नवीकरणीय ऊर्जा, शहरी नवीकरण, अपशिष्‍ट प्रबंधन, शिक्षा, कृषि के क्षेत्र में उठाये गए कदमों की काफी सराहना की। उन्‍होंने बताया कि पिछले एक वर्ष में कनाडा के विभिन्न पेंशन कोष सहित व्‍यापारियों और निवेशकों के बीच भारत के प्रति रूचि और भरोसा बढ़ा है। यह तथ्‍य 4-5 फरवरी, 2016 को नई दिल्‍ली में हो रहे भारत निवेश सम्मेलन में कनाडा से कई प्रतिभागियों के शामिल होने से स्‍पष्‍ट होता है। प्रधानमं‍त्री ने कहा कि भारत कनाडा के साथ अपने संबंधों को उच्‍च प्राथमिकता देता है। अप्रैल 2015 में करीब 42 वर्षों के बाद भारतीय प्रधानमंत्री की पहली द्विपक्षीय कनाडा यात्रा बाद से दोनों देशों के बीच विभिन्न क्षेत्रों में द्विपक्षीय संबंधों में तालमेल और समानताएं बढ़ी है। प्रधानमंत्री ने कनाडा के प्रधानमंत्री जस्टिन ट्रूडु को भी शुभकामनाएं भेजी हैं और विश्वास व्यक्त किया कि इस वर्ष के अंत में होने वाली उनकी भारत यात्रा से दोनों देशों के बीच रणनीतिक साझेदारी अधिक प्रगाढ़ होगी।
प्रधानमंत्री ने अफगानिस्‍तान में हुए हमलों की निंदा की

प्रधानमंत्री श्री नरेन्‍द्र मोदी ने अफगानिस्‍तान में हुए हमलों की निंदा की है। प्रधानमंत्री ने कहा, “मैं अफगानिस्‍तान में हुए भयानक और कायरतापूर्ण हमलों की कड़ी निन्‍दा करता हूं। मैं मृतकों के परिजनों के प्रति संवेदना व्‍यक्‍त करता हूं और घायलों के शीघ्र स्‍वास्‍थ्‍य लाभ की कामना करता हूं।”
प्रधानमंत्री कल मुंबई में एआईआईबी की वार्षिक बैठक का उद्घाटन करेंगे और कारोबारी हस्तियों के साथ बातचीत करेंगे

प्रधानमंत्री श्री नरेन्‍द्र मोदी कल मुंबई का दौरा करेंगे। वह एशियन इन्‍फ्रास्‍ट्रक्‍चर इन्‍वेस्‍टमेंट बैंक (एआईआईबी) की तीसरी वार्षिक बैठक का उद्घाटन करेंगे, जो एक बहुपक्षीय विकास बैंक है और जिसका मिशन एशिया एवं उससे परे सामाजि‍क और आर्थिक विकास को बेहतर करना है। इस वर्ष की बैठक की थीम ‘बुनियादी ढांचे के लिए वित्‍त जुटाना : नवाचार एवं सहयोग’ है। विविध संगठनों एवं सरकार के विभिन्‍न स्‍तरों के प्रमुख इस बैठक के दौरान भारी-भरकम बुनियादी ढांचागत निवेश के जरिए टिकाऊ भविष्‍य सृजित करने से जुड़े अपने विचारों और अनुभवों को साझा करेंगे। इस वर्ष एशियन इन्‍फ्रास्‍ट्रक्‍चर फोरम का भी शुभारंभ होगा, जिसमें बुनियादी ढांचागत क्षेत्र के दिग्‍गज एकत्रित होंगे और वे परियोजना आधारित विस्‍तृत विवरण पेश करेंगे। इस दौरान महत्‍वपूर्ण बुनियादी ढांचागत जरूरतों की पूर्ति के लिए आवश्‍यक अभिनव वित्‍त जुटाने के तौर-तरीकों पर फोकस किया जाएगा। बाद में, प्रधानमंत्री आर्थिक विकास, बुनियादी ढांचागत सुविधाओं के विकास, नीतिगत पहलों, निवेश, नवाचार और रोजगार सृजन से जुड़े मुद्दों पर विचार-विमर्श के लिए कारोबारी हस्तियों और उद्योगपतियों के साथ बैठक करेंगे।
प्रधानमंत्री ने भारत रत्न नानाजी देशमुख को उनकी जयंती पर श्रद्धांजलि अर्पित की

प्रधानमंत्री श्री नरेन्द्र मोदी ने भारत रत्न नानाजी देशमुख को उनकी जयंती पर श्रद्धांजलि अर्पित की है। अपने ट्वीट में प्रधानमंत्री ने कहा हैः “महान दूरद्रष्टा भारत रत्न नानाजी देशमुख को उनकी जयंती पर शत-शत प्रणाम। हमारे गांवों के विकास और मेहनतकश किसानों को शक्तिसम्पन्न बनाने के लिये उन्होंने स्वयं को समर्पित कर दिया था। वर्ष 2017 में नानाजी की जन्मशती के अवसर पर मैं अपना एक व्याख्यान साझा कर रहा हूं। https://t.co/KeWUhBvnPt https://t.co/jVkaRo4e9F”
मंत्रिमंडल ने सुविधा के सम्‍पूर्ण आकार के भीतर परिचालित 400 मिलियन डॉलर तक की राशि के ‘अतिरिक्‍त विनिमय’ को समाहित करने हेतु ‘सार्क के सदस्‍य देशों के लिए मुद्रा विनिमय प्रबंधों के प्रारूप’ में संशोधन को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने अनुरोधकर्ता सार्क सदस्‍य देशों की परिस्थितियों और भारत की घरेलू जरूरतों पर उपयुक्‍त रूप से ध्‍यान देने के पश्‍चात् दो बिलियन डॉलर की सुविधा के समग्र आकार के भीतर परिचालित 400 मिलियन डॉलर तक की राशि के ‘अतिरिक्‍त विनिमय’ को समाहित करने तथा विनिमय की अवधि, रोल ओवर आदि जैसे उसके परिचालन के तौर- तरीकों के संबंध में लचीलापन लाने हेतु ‘सार्क के सदस्‍य देशों के लिए मुद्रा विनिमय प्रबंधों के प्रारूप’ में संशोधन को कार्योत्‍तर मंजूरी दे दी है। प्रमुख विशेषताएं : वैश्विक अर्थव्‍यवस्‍था में अत्‍यधिक वित्‍तीय जोखिम और अस्थिरता के कारण सार्क सदस्‍य देशों की अल्‍पावधि विनिमय आवश्‍यकताएं पूर्व सहमतियों से अधिक हो सकती हैं। स्‍वीकृत सार्क प्रारूपके अंतर्गत ‘अतिरिक्‍त विनिमय’को समाहित करने से प्रारूप को आवश्‍यक लचीलापन मिलेगा तथा भारत सार्क विनिमय प्रारूप के अंतर्गत निर्धारित मौजूदा सीमा से अधिक राशि का विनिमय प्राप्‍त करने संबंधी सार्क सदस्‍य देशों से प्राप्‍त वर्तमान अनुरोध पर तत्‍काल प्रत्‍युत्‍तर देने में समर्थ हो सकेगा। पृष्‍ठभूमि : मंत्रिमंडल ने सार्क सदस्‍य देशों के लिए मुद्रा विनिमय समझौते से संबंधित प्रारूप को विदेशी मुद्रा की अल्‍पकालिक जरूरतों को पूरा करने के लिए वित्‍तीय सहायता प्रदान करने या दीर्घकालिक व्‍यवस्‍था होने तक अथवा अल्‍पकाल में ही मसले का समाधान होने तक भुगतान संतुलन के संकट को दूर करने की मंशा से 01 मार्च, 2012 को मंजूरी दी थी। इस सुविधा के अंतर्गत आरबीआई प्रत्‍येक सार्क सदस्‍य देश को उनकी दो महीने की आयात आवश्‍यकताओं के आधार पर और कुल मिलाकर दो बिलियन डॉलर से कम राशि के डॉलर, यूरो या भारतीय रुपये में विभिन्‍न आकार में विनिमय की पेशकश करता है। प्रत्‍येक देश के लिए न्‍यूनतम 100 मिलियन डॉलर और अधिकतम 400 मिलियन डॉलर के अधीन विनिमय की राशि उपरोक्‍त सुविधा में परिभाषित की गई है। प्रत्‍येक आहरण तीन महीने की अवधि का और अधिकतम दो रोल ओवर तक का होगा। आरबीआई अतिरिक्‍त विनिमय प्राप्‍त कर रहे सदस्‍य देशों के केन्‍द्रीय बैंकों के साथ द्विपक्षीय रूप से परिचालन के विवरण के बारे में विचार-विमर्श करेगा।
जापान के आईची प्रांत के गवर्नर हिदेकी ओहमूरा ने प्रधानमंत्री से मुलाकात की

जापान के आईची प्रांत के गवर्नर श्री हिदेकी ओहमूरा ने आज प्रधानमंत्री श्री नरेन्‍द्र मोदी से मुलाकात की। श्री नरेन्‍द्र मोदी ने श्री ओहमूरा के साथ 2012 और 2014 को हुई अपनी मुलाकात को याद किया और आईची स्थित जापानी कंपनियों और भारत के बीच घनिष्‍ठ व्‍यावसायिक संबंधों की सराहना की। गवर्नर ओहमूरा ने प्रधानमंत्री को जापान और भारत के बीच अधिक व्‍यापार और निवेश को बढ़ावा देने के अपने प्रयासों की जानकारी दी। प्रधानमंत्री ने जापानी एसएमई द्वारा इस संबंध में की गई पहलों का स्‍वागत किया और उनके प्रयासों में “जापान प्‍लस” तंत्र के जरिये हर संभव सहयोग देने का वादा किया। प्रधानमंत्री ने दोनों के बीच व्‍यापार संबंधों को बढ़ावा देने के लिए भारत और जापान के बीच बातचीत का आहवान किया।